Uitspraak gelewer in Rhodespark-saakVan links is Mduduzi Lawrence Mathibela, Edmore Ndlovu en Thabo Nkala Maandag in die hooggeregshof in Johannesburg. Foto: ANA Die gemoedere het Dinsdag hoog geloop in die hooggeregshof in Johannesburg, waar uitspraak gelewer is in die saak teen drie mans wat daarvan beskuldig is dat hulle twee vroue in Rhodespark in Johannesburg verkrag en hul mans vermoor het. Mduduzi Lawrence Mathibela (33), Edmore Ndlovu (24) en Thabo Nkala (26) is skuldig bevind op twee aanklagte van moord, twee aanklagte van verkragting en roof met verswarende omstandighede. Die drie was deel van ŉ bende van 12 mans wat op 17 Oktober 2015 twee egpare in Rhodespark in Kensington aangeval het. Die bende het die twee mans in ŉ dam ingedwing waar hulle verdrink het. Die bende het daarna die vroue seksueel aangerand en verkrag voordat hulle die vroue beroof het. Mathibela, Ndlovu en Nkala het dwarsdeur die verhoor skuld op die aanklagte teen hulle ontken. Die twee vroue, wat Dinsdag langs mekaar in die hof gesit het, het mekaar omhels en gehuil nadat die drie mans skuldig bevind is. Maatskaplike werkers en lede van die ondersoekspan het mekaar ook omhels nadat die uitspraak gelewer is. “Jesus lewe, dankie Jesus,” het een van die maatskaplike werkers gesê terwyl sy die twee vroue getroos het. Argumente ter versagting en verswaring van vonnis sal na verwagting Dinsdagmiddag aangehoor word. Lees alle vorige berigte oor die Rhodespark-saak op Maroela Media.